Broj: 711-I-169-M-160-21/22-02-21

Zagreb, 16. prosinca 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka kao zamjenika predsjednice Povjerenstva te Tončice Božić, Tatijane Vučetić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Lovre Miklaužića, zamjenika gradonačelnika Grada Popovače, za davanjem mišljenja Povjerenstva,** na 152. sjednici, održanoj dana 16. prosinca 2021.g., daje sljedeće

**MIŠLJENJE**

**Na temelju članka 14. stavka 5. ZSSI-a, dužnosnik** **Lovro Miklaužić, može istovremeno uz obnašanje dužnosti zamjenika gradonačelnika Grada Popovače obavljati i funkciju** **predsjednika zajednice sportskih udruga, ukoliko već nije član upravnih i nadzornih tijela dviju neprofitnih udruga i zaklada, pri čemu nema pravo na naknadu ili primanje dara u toj ulozi, osim prava na naknadu putnih i drugih opravdanih troškova.**

Obrazloženje

 Zahtjev za davanjem mišljenja Povjerenstva podnio je Lovro Miklaužić, zamjenik gradonačelnika Grada Popovače. Zahtjev je zaprimljen pod poslovnim brojem 711-U-5850-M-160/21-02-21, dana 13. prosinca 2021. povodom kojeg se vodi predmet broj M-160/21.

Dužnosnik u svom zahtjevu od Povjerenstva traži davanje mišljenja može li kao zamjenik gradonačelnika obavljati funkciju predsjednika zajednice sportskih udruga.

Člankom 3. stavkom 1. točkom 28. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je dužnosnik Lovro Miklaužić dana 13. srpnja 2021. stupio na dužnost zamjenika gradonačelnika Grada Popovače. Stoga je Lovro Miklaužić povodom obnašanja navedene dužnosti, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 5. ZSSI-a propisana je iznimka od navedenog pravila, sukladno kojoj dužnosnici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih o pravdanih troškova.

Sukladno odredbama članka 16. Zakona o udrugama, članovi upravljaju udrugom neposredno ili putem svojih izabranih predstavnika u tijelima udruge na način propisan statutom, pri čemu je skupština najviše tijelo udruge, a statutom udruge se, osim skupštine, mogu utvrditi upravna (izvršna), nadzorna i druga tijela udruge.

U zahtjevu dužnika nema podataka o konkretnoj zajednici sportskih udruga odnosno njenom ustroju pa se posebno naglašava da je dužnosnicima dopušteno biti članom u upravnom ili nadzornom tijelu i to najviše dviju neprofitnih udruga i zaklada.

Slijedom navedenoga, Povjerenstvo zaključuje da, sukladno članku 14. stavku 5. ZSSI-a, dužnosnik Lovro Miklaužić može obnašati dužnost zamjenika gradonačelnika Grada Popovače i funkciju predsjednika zajednice sportskih udruga, ukoliko već nije član upravnih i nadzornih tijela dviju neprofitnih udruga i zaklada, pri čemu je dužna isto navesti u imovinskoj kartici te nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.

Slijedom navedenog Povjerenstvo je dalo mišljenje kao u izreci ovog akta.

 ZAMJENIK PREDSJEDNICE POVJERENSTVA

 Davorin Ivanjek, dipl. iur.

Dostaviti:

1. Dužnosnik Lovro Miklaužić, elektroničkom dostavom
2. Objava na internetskoj stranici Povjerenstva
3. Pismohrana